dh-unibe/image-text_koenigsfelden-charters-post-1500 huggingface dataset:
Wir, die äpptissinn ✳ unnd convent gmeinlich ✳ des gotzhusz Kùngsfeldn̄,
thùnd kund ✳ unnd bekennend offennlich mit disem brieff, ✳ als wire dann̄
ussz ordnung ✳ unnd ansächenn ✳ unnser gnädigenn herrenn ✳ unnd castenvoͤgtt,
schulths̄n ✳ unnd ràts ✳ der statt Bernn, ✳ schuldig ✳ unnd pflichtig sind word₎
unnser mitschwester ✳ fròwenn Felicita Geltingerin ✳ ir guͦtt, ✳ libdinng ✳ unnd
anders,✳ so sy in unnser gotzhusz gebraucht hàtt, ✳ wider zuͤ bekerenn, ✳ das
wir aber ✳ besunder desz barenn gelts halb ✳ zü diser zitt nit vermogend zetuͤnd. ✳ harum̄b so geloben ✳ unnd versprächenn ✳ wir ✳ by unnsernn wird₎,
guͤttenn trùwenn ✳ unnd erenn ✳ der genampten unnser mitschwester ✳ usszstaͤnnder sum̄halb, ✳ die sich gebùrtt ✳ zweyghundertt Rinischer guldinn, ✳ hiezwùschenn nächst komenden ✳ wienachtenn ✳ àn alles verrer verziechenn, ouch
àn allenn irenn costenn ✳ unnd schadenn, ✳ usszrichtung ✳ unnd bezalung zetünd,
by verpflicht ✳ unnd insatzūng ✳ unnsers gotzhusz gütter, ✳ ligennder unnd varender, ✳ die sy ✳ unnd ire erbenn, ✳ wo wir an thuͤnder bezalung sùmig wurd₎,
mag angriffenn, ✳ vertigenn ✳ unnd beziechenn ✳ bissz uff ir volkommenn benuͤgn̄.
unnd also hieby zuͤbelibenn ✳ unnd darwider nit zetuͤnd, ✳ zuͤ redenn ✳ nàch
schaffenn getànn werdenn, ✳ verbinnden wir unnsz ✳ fùr unns ✳ unnd unnser nachkomē
by guͤttenn trùwen ✳ mitt verzichūng aller fùnd, ✳ usszzùg ✳ unnd gevärd und
was hiewider sin moͤchte, ✳ unnd besunder des rächtenn, ✳ so ein gmeine verzichnung àn vorganng einer sunnderbarēn ✳ als unnùtz widerspricht, ✳ enntzigen
unnd begaͤbenn habenn, ✳ inncrafft dis brieffs, ✳ der des zü urkùnd mitt
unnsers gotzhusz ✳ unnd convents uffgetrucktem sygell besiglett ✳ unnd verwartt gebenn ist uff der zächenntuset rittrenn tag, ✳ von der geburt xp̄i gezalt
fùnffzaͤchenhundert zwaͤnntzig ✳ unnd vier jàr.
1524 .
✳
Felicita Gellterin ✳
1524 , Juni 22 .
F. Aargau